Document ID: 32008R0859

KOMISIJOS REGLAMENTAS (EB) Nr. 859/2008
2008 m. rugpjūčio 20 d.
iš dalies keičiantis Tarybos reglamento (EEB) Nr. 3922/91 nuostatas dėl bendrųjų techninių reikalavimų ir administracinės tvarkos, taikomų komerciniam vežimui orlaiviais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3922/91 dėl techninių reikalavimų ir administracinės tvarkos suderinimo civilinės aviacijos srityje (1), ypač į jo 11 straipsnio 1 dalį,
kadangi:
(1)
Reglamente (EEB) Nr. 3922/91 numatyta, kad Komisija priima to reglamento III priede išvardytų bendrųjų techninių reikalavimų ir administracinės tvarkos dalinius pakeitimus, kurie reikalingi dėl mokslo ir technikos pažangos.
(2)
Reglamento (EEB) Nr. 3922/91 III priedas grindžiamas Jungtinių aviacijos institucijų (JAI) patvirtintomis suderintomis taisyklėmis „Jungtiniai aviacijos reikalavimai - Komercinis oro susisiekimas (lėktuvai)“ (JAR-OPS 1).
(3)
III priedas atnaujintas Komisijos reglamentu (EB) Nr. 8/2008 (2) tam, kad iki to priedo įsigaliojimo dienos (2008 m. liepos 16 d.) būtų atsižvelgta į JAR-OPS pakeitimus, atliktus po 2005 m. sausio 1 d. (pakeitimai 9-12).
(4)
Remiantis Europos aviacijos saugos agentūros atliktu tolesniu darbu ir laukiant, kol bus priimtos Reglamente (EB) Nr. 8/2008 numatytos įgyvendinamosios taisyklės, šis priedas turėtų būti vėl iš dalies pakeistas, įtraukiant tam tikrus išsamius techninius ir veiklos reikalavimus, susijusius su svarbiausiais tame priede aptariamais saugos dalykais.
(5)
Šie nauji reikalavimai turėtų įsigalioti nedelsiant. Tačiau, kad įgyvendintų sudėtingas nuostatas, susijusias su skrydžiais bet kokiomis oro sąlygomis ir su keleivių salono įgulos mokymu, pramonei ir valdžios institucijoms reikia pasirengiamojo laiko.
(6)
Todėl Reglamento (EEB) Nr. 3922/91 III priedas turėtų būti atitinkamai iš dalies pakeistas.
(7)
Šiame reglamente numatytos priemonės atitinka Reglamento (EEB) Nr. 3922/91 12 straipsniu įsteigto Skrydžių saugos komiteto nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EB) Nr. 3922/91 III priedas pakeičiamas šio reglamento priedu.
2 straipsnis
1. Šis reglamentas įsigalioja jo paskelbimo Europos Sąjungos oficialiajame leidinyje dieną.
2. Šio Reglamento priedo nuostatos dėl OPS 1.1005, OPS 1.1010, OPS 1.1015, 1 priedėlio prie OPS 1.1005, 1 priedėlio prie OPS 1.1010, 1 priedėlio prie OPS 1.1015 ir 3 priedėlio prie OPS 1.1005/1.1010/1.1015 taikomos nuo 2009 m. liepos 16 d.
3. Šio Reglamento priedo nuostatos dėl OPS 1.430, OPS 1.435, OPS 1.440, OPS 1.450, OPS 1.455, OPS 1.460, 1 priedėlio prie OPS 1.430, 1 priedėlio prie OPS 1.440, 1 priedėlio prie OPS 1.450 ir 1 priedėlio prie OPS 1.455 taikomos nuo 2011 m. liepos 16 d.
4. Kol netaikomos šio straipsnio 2 ir 3 dalyje nurodytos nuostatos, toliau taikomos atitinkamos Reglamento (EEB) Nr. 8/2008 priedo nuostatos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2008 m. rugpjūčio 20 d.

Labels: 7
10
8
9